ڈھلے ہیں بخت  ترے  بعد اِس قدر میرے
اُکھڑ گئے ہیں جڑوں سے گھنے شجر میرے

چلی ہے تیری طرف سے جو بے رُخی کی ہوا
گئے ہیں پھول اُمیدوں کے سب بکھر میرے

یہ  شاعری  یہ   ذہانت    یہ    گفتگو میری
 منا سکے نہ تجھے   یہ  سبھی  ہُنر میرے

میں اُس پرانے  محلے میں اب نہیں جاتا
نگاہیں ڈھونڈتی  رہتی ہیں  وہ جگر میرے

اُٹھا  کے جوڑتا رہتا ہوں تیری یادوں کے
گرے پڑے ہیں جو ٹُکڑے اِدھر اُدھر میرے

میں  جانتا ہوں سفر طے اکیلے کرنا ہے
کہ  لوٹ  کر  نہیں  آئیں  گے ہمسفر میرے

تُُو آج بھی ہے مکیں دل کے چاہ خانوں میں
تجھے  خبر   ہی   نہیں  یارِ  بے   خبر میرے

بڑی سپاہ سے تیری  نہیں ہے  خوف مجھے
کہ   جانثار    مرے   ساتھ    ہیں  نڈر میرے

یقیں نہیں تھا یہ جاذب عبادتوں کے طفیل
ملیں گے شکل میں تیری مجھے اجر میرے

ڈاکٹر علی جاذب